<classify> NDEGE mbili mpya aina ya Airbus 220-300 zilizotegemewa kuwasili nchini mwezi huu, sasa zitawasili mwezi ujao huku Boeing 787-8 Dreamliner nayo ikitegemewa kuanza safari zake India mwezi huo.Akizungumza na gazeti hili jana, Mkurugenzi Mtendaji wa Kampuni ya Ndege Tanzania ATCL, Ladislaus Matindi alisema wamepokea maombi kutoka kwa watengenezaji wa ndege hizo nchini Canada ya kusogeza mbele tarehe ya kuzikabidhi ili kumalizia mambo madogo ya matengenezo yaliyosalia.Ni kweli awali tulikuwa tuzipokee ndege hizo Novemba hii, lakini watengenezaji wametuomba, na ni kitu cha kawaida, kusogeza mbele muda wa kuzikabidhi ili tuzipokee Desemba mwaka huu, alisema.Matindi alisema uundwaji wa ndege hizo uko kwenye hatua nzuri na timu ya kwanza ya wakaguzi kutoka Tanzania ilishawasili Canada kwa ajili ya kuzikagua na timu ya pili itaondoka wiki ijayo kwa kazi hiyo.Ndege hizo zina uwezo wa kubeba abiria 132, abiria 12 wa daraja la kwanza na 120 daraja la kawaida. Awali, ndege hizo zilijulikana kwa jina la Bombardier C Series, na Julai mwaka huu Kampuni ya Airbus inaozitengeneza iliingia mkataba wa ununuzi na kuzibadilisha jina na sasa zinaitwa A220-100300.Zote zimenunuliwa kwa fedha za Serikali ya Tanzania ikiwa ni juhudi za Rais John Magufuli za kufufua shirika hilo la umma la ndege ili kuwezesha nchi kuwa na ndege zake na hivyo kuchangia zaidi katika pato la Taifa kupitia utalii kwa kuingiza watalii wengi nchini wanaosafiri moja kwa moja kuja nchini.Akizungumza juzi kwenye Kongamano la Hali ya Siasa na Uchumi katika Chuo Kikuu cha Dar es Salaam UDSM, Rais Magufuli alisema katika miaka mitatu, amenunua ndege saba na mbili zitawasili karibuni.Alisema ndege hizo ambazo zimenunuliwa kwa fedha za ndani, zitafungua milango kwa watalii wengi nchini kwani utalii unahitaji usafiri wa uhakika na matarajio ni kupata watalii zaidi ya milioni mbili.Wakati huo huo, Matindi alisema maandalizi ya safari za kwenda India kwa usafiri wa ndege ya Boeing 787-8 Dreamliner yamefikia hatua nzuri na uzinduzi wa safari hizo utakuwa Desemba mwaka huu.Tuko vizuri, maandalizi yanaendelea na ni lazima tuanze safari ya kwenda India, na Desemba huu tutazindua safari hizo, hatutasubiri ujio wa zile ndege za A220-300. Sisi tutaanza tu na tunachosubiri sasa ni kupanga tu tarehe ya kuzindua safari hiyo ili tufungue dirisha la kukata tiketi, alisema Matindi.ATCL kupitia kwenye mtandao wao mwezi ya tatu sasa, imekuwa ikitangaza bei za safari za kwenda India katika Jiji la Mumbai ambako wamesema bei ya kuanzia itakuwa dola za Marekani 286 takriban Sh 650,000 kwa daraja la kawaida na daraja la kwanza ni kuanzia dola 455 takriban Sh 1,032,850.Akizungumzia bei hizo hivi karibuni, Mkuu wa Kitengo cha Mawasiliano wa ATCL, Josephat Kagirwa alisema zitakuwa za kuanzia na zinaweza kubadilikalakini itategemea na gharama na mahitaji ya soko.Matindi aliwashukuru Watanzania wote hasa abiria wanaoendelea kusafiri na ndege za kampuni ya ATCL na kuwa wanapokea ushauri wao na maoni ili kuboresha zaidi huduma kwa ajili ya maendeleo ya Taifa.  <topic>: kitaifa 